Góðu næmingar og foreldur í 1., 2. og 3.flokki

Nú lata vit skúlan varliga uppaftur 20. apríl. Vit gleða okkum at síggja næmingar aftur í skúlanum, hóast gerandisdagurin ikki verður heilt eins, og hann var áðrenn 12.mars.

Vit skipa skúlan í eina viku á gangin. Tað eru tit foreldur, ið gera av, um børnini koma í skúla, ella tit ynskja at hava børnini heima. Tey, ið verða heima hesa fyrstu vikuna, men møguliga fara at hava tørv á skúlatilboðnum í vikunum, sum koma aftaná, skulu boða flokslæraranum frá hesum í seinasta lagi hósdagin kl. 12.00; fráboðanin er fyri eina viku í senn.

Eisini skulu tit, ið hava valt skúlatilboðið í komandi viku, boða flokslæraranum frá, um tað verða broytingar í skúlagongdini hjá tykkara barni í vikunum, sum koma. Henda fráboðan skal eisini gerast í seinasta lagi hósdagin kl. 12; fyri eina viku í senn. Hoyra vit einki frá tykkum, so ganga vit út frá, at tykkara barn kemur í skúla.

Lærararnir gera eitt vikuskema fyri eina viku í senn, sum teir fara at brúka í skúlanum. Sama vikuskemaið verður eisini lagt út í vikuætlanina á heimasíðuni hjá flokkinum, soleiðis at tey børnini, sum eru í skúla heima við hús, fylgja somu undirvísingargongdum, sum fara fram í skúlanum.

Støðan í Føroyum viðvíkjandi Korona sær beint nú út til at vera góð, men enn eiga og skulu vit gera alt, vit kunnu, og sum okkum er tilmælt, í samband við at fylgja teimum tilmælum og leiðreglum, ið Koronaráðgevingin er komin við.

Vit í skúlanum hava eisini roynt at gera alt, sum vit kunnu, og sum fyriskrivað er, so tá ið næmingarnir í 1., 2. og 3.flokki koma í skúla, fara vit øll at royna at verja hvør annan við at royna at halda tilmæltu frástøðuna. Tað merkir, at flokkarnir eru býttir sundur í bólkar; 7-10 næmingar í hvørjum bólki í eini skúlastovu. Inni í hesum bólkunum, verða næmingarnir bólkaðir; 2 og 3 saman, soleiðis at hesir so vítt møguligt eru bólkur í undirvísing og spæli.

Eitt starvsfólk verður knýtt at hvørjum bólki á 7-10 næmingar, og hetta starvsfólkið verður allatíðina saman við sama bólki. T.v.s., at starvsfólk ganga ikki ímillum bólkarnar. Eitt fólk afturat verður knýtt til hvønn bólk sum garðvakt.

Um veðrið er við okkum, sum tað vónandi verður, so fara næmingarnir óivað at fáa undirvísing bæði inni og úti. Eru næmingarnir inni, so hava bólkarnir hvør sítt stórt flokshøli at vera í.

Vit royna, sum sagt, at halda tilmæltu frástøðuna; vit vaska og spritta hendurnar eftir føstum mannagongdum; tá ið vit koma í skúla, tá ið vit hava verið á WC, áðrenn vit fara í fríkorter, tá ið vit koma innaftur, áðrenn vit eta matpakka, tá ið vit eru liðug at eta, og tá ið vit fara heim. Eisini eru reingerðarfólkini hjá skúlanum til arbeiðis, meðan næmingarnir eru í skúla, og tey hava sínar reinhaldsmannagongdir.

Av tí at næmingarnir verða skipaðir í minni bólkar, so hava vit tørv á fleiri skúlastovum enn vanligt, tískil umskipa vit flokhølini, og 2. og 3.flokkur flyta úr lonini, har teir vanliga halda til.

Tí er tað so heppið, at vit hava ein stóran og rúmligan bygning, og kunnu tískil húsast í góðari frástøðu.

**Hvar fara næmingarnir at húsast?**

**1. flokkur** fer at halda til í trimum stovum í grunddeildini, A-lon; í stovunum, har tey vanliga plaga at vera. Har eru tvær skúlastovur, og har vera tveir bólkar, 1.a og 1.b – Tey ganga beinleiðis inn í stovurnar úr Lítlagarði. Tey brúka ikki høvuðsdyrnar – triði bólkur, 1.d, verður í stovuni, har 2.flokkur plagar at halda til. Tey ganga inn ígjøgnum høvuðsdyrnar í A-lon og so inn í skúlastovuna.

Vit heingja skelti á allar inngongdirnar hjá 1.a, 1.b og 1.d

**2.flokkur** fer at halda til í tveimum stovum í A-lon, syðru. Tað er har, sum 4., 5. og 6.fl vanliga húsast. 2.flokkur gongur inn í skúlagarðin sunnanfyri skúlan (frá Eysturvølli-Dj.Geilgøta, ovara portrið). Vit skelta eisini hurðarnar her, so børnini síggja tey úr skúlagarðinum.

**3.flokkur** fer at húsast í E-lonini. Tað er har, ið NámX vanliga heldur til. Tey ganga inn í skúlagarðin frá P-økinum ovast í Dj.Geilgøtu (tað niðara portrið) og inn gjøgnum høvuðsdyrnar í E-lonini.

Vanliga dámar okkum so væl, at vera blíð og møta foreldrum og fáa eitt gott prát, men tað er ikki skynsamt og skilagott at gera beint nú. Vit ynskja tí **ikki**, at foreldrini koma við børnunum inn í skúlagarðin. Børnini verða sett av ella fylgd til portrið inn í skúlagarðin, og so finna tey sjálv gjøgnum skúlagarðin og til inngongdina, tey skulu brúka.

Nærri kunning um undirvísingargongdir og annað kemur frá flokslæraranum.

Nøkur av børnunum fara eisini í frítíðarskúla kl. 12.00. Frítíðarskúlin fer eisini at halda til í Eysturskúlanum; so tá ið næmingarnir hava frí úr skúlanum kl. 12.00, taka starvsfólkini úr Smílibýlið yvir.

Við ynskjum um, at vit hugsa um hvør annan og hjálpa hvør øðrum at minnast til, at vit eru saman í fjarstøðu.

Bestu heilsanir

Eyðna Magnussen, skúlastjóri.

GG! Vísa børnini sjúkutekin, so skulu tit hava børnini heima við hús.